Ишетер ҡолаҡҡа килешһеҙ яңғыраһа ла, уға ла яуап бирергә кәрәк ине. Бер аҙға ғына ҡаушаны Ғилметдин, ни рәүешле яуапларға? Һуғышта төрлө хәлдәр була, яраланып, иҫтән яҙаһың да, һушыңа килгәндә, эргәңдә ҡораллы дошман баҫып тора, тиергәме? Юҡ, был ҡәнәғәтләндермәҫ, сөнки әсирлеккә бирелгәнсе, үлеп ҡалғаның яҡшыраҡ, тигәнде генә аңлайҙар бит бында. Тәрбиә шулай, бер ни ҙә ҡыла алмайһың.